Leman Altınçekiç
Leman Bozkurt Altınçekiç (twieldet fl-1932 – mietet fl-4 ta' Mejju 2001) kienet l-ewwel pilota tal-ġett mara fil-Forza tal-Ajru Torka u n-NATO .

Bijografija 
Leman Bozkurt twieldet fl-1932 f'Sarıkamış, fil-Provinċja ta' Kars. Wara li ggradwat mill-skola sekondarja tal-bniet f'Istanbul, hija applikat fiċ-Ċentru għat-Taħriġ ta' İnönü tal-Assoċjazzjoni Aeronawtika Torka fid-distrett ta' Inönü tal-Provinċja ta' Eskişehir biex tkun imħarrġa bħala pilota tal-glider. 

Meta l-Forza tal-Ajru Torka ddeċidew li jħallu lin-nisa jinkitbu fl-1954, hija applikat għall-Forzi tal-Ajru. Hi kienet l-ewwel studenta mara fl-iskola militari f'İzmir. Kienet imħarrġa fuq l-ajruplani tal-iskrun bejn l-1955 u l-1957. F'intervista tgħid li fil-jiem bikrija l-iskola ma kellhiex faċilità fejn joqgħodu l-istudenti nisa u hi kellha toqgħod bħala mistiedna fid-dar ta' familja ta' uffiċċjal. Fit-30 ta' Awwissu 1957 hija ggradwat bħala pilota militari. Minkejja li aktar tard ħames studenti nisa oħra ġew aċċettati l-iskola, hija kienet l-unika studenta mara li ssiebħet fl-unità tal-avjazzjoni fil-bażi militari ta' Eskişehir. Kienet imħarrġa f'Eskişehir bħala pilota tal-ġett u kisbet il-grad tat-tieni logutenent fit-22 ta' Novembru 1958. Sal-1967 hija taret fir-Republic F-84 Thunderjet u Lockheed T-33. Lejn tmiem il-karriera tagħha serviet bħala kurunell tal-ajru.

Ħajja privata 

Fl-1959, Leman Bozkurt iżżewġet lil Tahir Altınçekiç, kollega f'Eskişehir. Hi mietet fl-4 ta' Mejju 2001 f'İzmir u tinsab midfuna fiċ-ċimiterju ta' Karabağlar.

Fl-1 ta'Diċembru 1984, li kien jaħbat il-50 anniversarju mis-suffraġju għan-nisa Torok, hi ġiet mistiedna fil-Parlament Tork biex tirċievi plakka talli kienet l-ewwel mara f'din il-professjoni.

Referenzi 

Mietu fl-2001
Twieldu fl-1932
Avjaturi Torok